Word rustig | Netwerk24
Gaan sit ’n slag stil en vra vir jouself die vraag: “Wat jaag my?” Die meeste van ons eindig die dag met ’n moeë en uitgeputte liggaam. In Prediker 2 beskryf Salomo ’n magdom dinge wat hy tot stand gebring het en dan sluit hy af met die woorde: “Ook dit is tevergeefs en ’n gejaag na wind.” Die mens is vasgevang in ’n oorlewingstryd en die een wat die vinnigste dink, die vinnigste handel en ander kan aanjaag om sy doel te bereik, is gewoonlik die een wat wen.
Soms is dit nodig dat ons sekere dinge eenvoudig net los en rustig raak sodat ons gemoed en ons liggame net weer in lyn kom. Die Here nooi ons in Matt.11:28 “Kom na My toe, almal wat vermoeid en belas is, en Ek sal julle rus gee.”
Die enigste manier om hierdie druk te verwerk, is om jou vertroue ten volle in Vader God te sit en in Sy rus in te kom, sodat Hy jou kan verkwik in hierdie tye van gejaagdheid. Ons moenie toelaat dat vrees ons oorheers nie, want vrees laat altyd die probleem groter lyk as wat dit werklik is. Jesus het gewaarsku dat sommige mense sal beswyk in hierdie dae waarin ons leef omdat die druk vir sommige te veel gaan word. Ons enigste hoop is Jesus Christus. Pille en kalmeermiddels is ’n tydelike oplossing, maar op die ou end is dit net die krag van God wat ons kan deurdra.
Mag jy ’n rustige week hê.
Pst. Gert Visser, Every Nation Caledon